Fredag aften hev White Hawks deres tredje sejr hjem i streg, imens Aalborg Pirates led et stort nederlag til SønderjyskE. Det betyder, at høgene nu har overhalet piraterne.

Fredag aften var begge nordjyske ishockeyhold i aktion i Metal Ligaen. Frederikshavn White Hawks havde besøg af bundproppen Odense, og det gik som forventet. Høgene vandt kampen med 4-1. De følger dermed op på de seneste to udesejre over Rungsted og Esbjerg. Helt anderledes så det ud i Sønderjylland, hvor Aalborg Pirates mødte SønderjyskE. Her fik piraterne en ordentlig omgang tæsk og tabte 6-0. Frederikshavn White Hawks' sejr betyder, at de nu foreløbigt har vippet de forsvarende mestre fra Aalborg Pirates af 3. pladsen.